《赵忠毅东方未明之砚歌为椒园先生作》
清代·汪中

残月晖晖，太白晱晱。鸡三号，更五点，此时拜疏击大奄。

事成策汝功，不则同汝贬。赵公遗砚有此铭，清词壮志使人感。

维时委鬼当朝立，国犹有人君可格。先帝藐孤托老臣，臣心不转如此石。

一击不中岂天意，万死投荒属臣职。馀年幸及大奸除，离石封侯那可得。

淹留无命待生还，异代宝之空手泽。我生好古思古人，先生所蓄移我情。

开箧出砚大如手，水岩子石端溪坑。溪回水合土性润，炎风瘴雨凝其精。

壮士斲山绝山脉，以池作月眼作根。天生异物必有用，天启忠臣亲手铭。

满堂相顾毛发动，偪人英爽如平生。犹馀故物在人世，古泽幽姿终不敝。

曾见苦心忧国时，百四十年悲旧事。中夜㫄皇须发白，虚堂恍惚神灵至。

裂眦迸血濡墨书，石眼淋漓泪犹渍。先生有道臣节完，进礼退义古所难。

孝思不负閒居拙，正气曾诛既死奸。六经手注不知老，此研应归贤主人。

翻思梦里金精下，怪石兼疑列星化。江城天际斗牛明，夜夜寒芒正交射。

作者简介：（1744—1794）江苏江都人，字容甫。幼孤贫，赖母授读。少长，游书肆，借阅经史百家书籍，过目成诵，遂为通人。乾隆四十二年拔贡生。以母老不赴朝考。文章以汉魏六朝为则，卓然为清代中叶大家。笃志经学，尤精《周官》、《左氏传》，兼治诸子。与同乡王念孙、刘台拱为友，服膺顾炎武，自许为私淑弟子。曾应湖广总督毕沅之聘，撰《黄鹤楼铭》等文，传诵一时。后至杭州文澜阁掌《四库全书》，旋卒。有《广陵通典》、《春秋后传》、《容甫先生遗诗》、《述学内外篇》。